
Az édesburgonya (Ipomoea batatas) más néven batáta egy a trópusokról származó, az ember által több évszázada termesztett növényfaj. Napjainkban az élelmiszerek közt betöltött kiemelkedő szerepe megkérdőjelezhetetlen, hiszen sok régióban a mindennapi táplálkozás elengedhetetlen része. Mindamellett, hogy fontos részt kap az étkezésekben, kiemelkedő tápértékkel rendelkezik, beltartalmi tulajdonságai pedig előkelő helyre helyezik a zöldségnövények között.
Kontinentális klímánkon a termeszthetősége a nyári időszakra korlátozódik, mely termesztési ciklus a kiültetéssel veszi kezdetét május végén, és a lombozat lefagyásáig tart mely jelzi a betakarítás kezdetét.
A kísérletem fő célja az édesburgonya fajták értékelése és összehasonlítása (termésátlagok, beltartalmi értékek) bakhátas termesztésben. Célom továbbá olyan eredményeket felmutatni a termelők, potenciális termelők és a szakma számára melyek gyakorlati szempontból is hasznosak ugyanakkor tudományos adatokkal és tényekkel is szolgálnak. Az alkalmazott fajták a következők voltak: Norangel, Purple, Ásotthalmi-12, valamint a Japán fajta.
Eredményeink alapján az Ásotthalmi-12-es fajta teljesített a legjobban, átlagos hosszúsága a gumóknak 27.28 cm volt, átmérők átlaga 7.52 cm, a tömeg esetében 722 g-os átlagértéket kaptunk. Végül de nem utolsó sorban, A Brix-index 6.66%-os volt. A sorban a Norangel fajta követte, leggyengébben pedig a Purple fajta teljesített.



